WHAKAPUAKITANGA WHANUI O NGA MANA O TE TANGATA - 1948 

No te mea na te whakanoa a na te whakahawea ki nga mana o te tangata i tupu 
ai nga mahi whakarihariha i pouri ai te ngakau tangata, a ko te kohaetanga o 
tetahi ao hou e mahorahora ai te tangata ki te korero ki te whakapono, ki te noho 
noa i runga i te rangimarie a i te ora, kua panuitia hei taumata mo te koingotanga 
o te ngakau o te mano tini o te tangata. 

No te mea ki te kore te tangata ae akina kia tae ki te tino hemanawatanga kia 
hapai hoki i te pakanga hei turaki i te mana tukino hei pehi hoki i te iwi, he mea 
tika rawa kia tiakina nga mana o te tangata i raro i tenga ritenga o te ture. 
No te mea he mea tika rawa kia hapainga nga ritenga e tupu ai nga whakaaro 
whakawhanaunga i waenganui i nga iwi o te ao. 

No te mea ko nga iwi o te Kotahitanga kua whakaatu ki roto i te Kawenata i te 
tino whakapumautanga o to ratou whakapono mo te kaupapa o nga mana 
motuhake o te tangata, mo te ihi me te wana o te tinana tangata, a mo nga tika 
tauriterite o te tane me te wahine, a kua whakarite tikanga hoki kia hapainga nga 
ritenga toko i te ora me te whakapiki i nga ahuatanga o te oranga i tenei ao i roto 
i te rangatiratanga whanui. 

No te mea ko nga iwi o roto i tenei Kotahitanga kua oati i runga i te whakaaro 
kotahi kotaki ki te hapai i te ritenga whanui o te whakanui me te pupuri i nga tika 

te tangata me nga kaupapa tuturu o nga rangatiratanga o te ora i tenei ao. 
No te mea e tutaki ai tenei oati he mea nui rawa kia matou te mano tini o te 
tangata ki enei tikanga rangatira. 

No reira inaianei: ko te Huihuinga Topu o Te Kotahitanga o Nga Iwi o Te Ao. 

Ka Paanui 

1 Tenei Whakapuakitanga Whanui O Nga Mana O Te Tangata. 

Ka meinga nei hei tauira whanui mo nga tikanga hei whainga kia tutaki i te katoa 
o nga iwi i runga i te whai a tena tangata a tena tangata me nga ropu katoa o 
roto i nga whakahaere me te pupuri tonu i nga wa katoa i roto i te hinengaro i 



tenei Whakapuakitanga, me whakapau i te kaha i runga i te ritenga tohutohu me 
te ako ki te hapai i nga tikanga rangatira: a ma runga hoki i nga whakaritenga e 
ahu whakamua ana a ia iwi puta noa te ao, kia mau ai te tuturutanga ki te katoa, 
o te pono o te pupuri me te whakarite i enei ritenga i waenganui o nga iwi o roto i 
te kotahitanga, hui tahi atu ki nga iwi o nga whenua kei raro i o ratou mana 
whakahaere. 

Rarangi 1 

Ko te katoa o nga tangata i te whanaungatanga mai e watea ana i nga here 
katoa; e tauriterite ana hoki nga mana me nga tika. E whakawhiwhia ana hoki ki 
a ratou te ngakau whai whakaaro me te hinengaro mohio ki te tika me te he, a e 
tika ana kia meinga te mahi a tetahi ki tetahi me ma roto atu i te wairua o te noho 
tahi, ano he teina he tuakana i ringa i te whakaaro kotahi. 

Rarangi 2 

E whai mana ana ia tangata kia whiwhi ki te katoa o nga rangatiratanga me nga 
huarahi whanui o te ao e whakakaupapatia nei i roto i tenei Whakapuakitanga, 
kaua e araitia ahakoa pewhea, ara i runga i enei ahuatanga e whai ake nei, i te 
mea he iwi ke, i te ahua kua kiri ke, i te tanetanga i te wahinetanga, i te reo, i te 
whakapono, i te awhina ropu whakaara ture i tetahi atu kaupapa whakaaro ranei, 
ahakoa no roto mai i te iwi whanui no tetahi ropu ranei, no te kaupapa pupuri 
taonga, no te whanaungatanga mai, no tetahi tunga whai-tikanga ranei 
He apiti atu ki enei, kaua e meinga hei ritenga wehewehe te mea i 
whakakaupapatia na runga i nga whakahaere ture, i nga mana whanui ranei o te 
ao kua whakawhiwhia ki tetahi whenua ki tetahi wahanga whenua ranei no reira 
nei tetahi tangata, ahakoa taua wahanga whenua he whai mana motuhake, kei 
raro ranei i te Kaitiakitanga, he takiwa whenua ranei kahore nei ona Mana 
Kawanatanga Motuhake, kei raro ranei i tetahi atu ritenga whakawhaiti i tona 
mana motuhake. 



Rarangi 3 

Ko ia tangata e whai take ana ki te mauri ora, me watea i nga tikanga tere, me 
mam hoki ia i raro i te mana o te ture. 

Rarangi 4 

Kaua tetahi tangata e noho pononga a ko nga tikanga whakapononga i te 
tangata me takahi rawa atu. 

Rarangi 5 

Kaua tetahi tangata e whakamamae noatia e tukua ranei ki nga tikanga whakaiti 
me nga whiu kahore nei i tika mo te tangata. 

Rarangi 6 

Ko ia tangata e whai mana ana kia mohiotia ki nga wahi katoa he tangata ano ia i 
te aroaro o te ture. 

Rarangi 7 

E tauriterite ana te katoa ki te aroaro o te ture a e tika ana kia tiakina e te ture, 
kaua he rereketanga mo tetahi i tetahi. E tika ana te katoa kia rite te tiakina kei 
kapea e tetahi tikanga e takahi ana i tenei whakapuakitanga, a e tetahi tikanga 
ranei e whakatara ana kia pera. 

Rarangi 8 

Ko ia tangata e whai take ana kia whiwhi ki tetahi rongoa totika o te ture i na roto 
mai i nga Kooti Whakawa whai mana mo nga mahi e takahi ana i te tino ritenga o 
nga mana kua whakaputaina ki a ia e te kaupapa e te ture ranei. 

Rarangi 9 



Kaua tetahi tangata e hopukia noatia e te ringa o te ture e puritia noatia ranei i 
roto i tetahi whare herehere e peia noatia ranei ki tetahi whenua ke. 

Rarangi 10 

Ko ia tangata e tika ana kia whakatuturutia ki a ia tetahi whakawa tika ki te 
aroaro o te katoa e tetahi runanga wehekore whakahoahoa ranei, mo runga i te 
whakataunga i ona tika me nga tikanga hei whakarite mana tae atu hoki ki nga 
whakapae mona tera kua hara kino ia i raro i te ture. 

Rarangi 1 1 

1 . Ko ia tangata kua whapaea mo tetahi hara e ahei nei whiu e tika ana kia ki 
ia kahore ia i hara tae noa ki te wa e whakataua ai ae i hara ia e ai ki ta te 
ture i roto i tetahi whakawatanga i te aroaro o te katoa a i reira i whiwhi ia i 
te katoa o nga huarahi karo, tautoko hoki i a ia. 

2. Kaua tetahi tangata e kiia kua hara mo runga mo tetahi hara e ahei nei kia 
whiua na runga na tetahi mahi i mahia, na tetahi mea ranei kihai i mahia e 
ia kaore nei e tika ana kia meinga he hara i raro i te ture o tetahi whenua i 
te ture ranei o te ao whanui i te wa o taua hara. Kaua hoki tetahi whiu e 
utaina atu ki te whiu e meinga ana mo taua te hara i taua wa. 

Rarangi 12 

Kaua tetahi tangata e whakararuraru pokonoatia, tana whanau, tona kainga, ana 
pukapuka ranei, e takahi ranei i tona ingoa nui me tona ingoa pai. Ko ia tangata e 
ahei ana ma te ture e tiaki kei pa enei ahua whakararu me enei tukinotanga. 

Rarangi 13 

1 . Ko ia tangata e whai-tika mo ana haere katoa me ona wahi noho tuturu ai i 
roto i nga rohe o tona whenua. 



2. Ko ia tangata e whai-tika kia whakarere i tetahi whenua, ahakoa ko tona 
whenua ake, a me te hoki ano ki tena whenua tupu. 

Rarangi 14 

1 . Ko ia tangata e whai-tika ana kia rapu kia whiwhi hoki ki tetahi oranga 
ngakau ki etahi atu whenua ina whanatu ia kia pahemo i nga tukino mona. 

2. Ko tenei tika e kore e ahei kia inoitia mo runga i te take whakawhiu i tupu 
pono ake na etahi hara kahore nei no nga ropu hanga ture, a na roto mai 
ranei i etahi mahi e peka ke ana i te ahuatanga me nga kaupapa tuturu o 
te Kotahitanga o nga Mana Nunui o te Ao. 

Rarangi 15 

Ko ia tangata e whai tika ana ki tetahi iwi tuturu mona. Kaua tetahi tangata e 
meinga kia takirihia atu e te ringa kaha i tona iwi tuturu, a kaua hoki e araia ina 
mea ia ki tetahi atu iwi hei iwi tuturu mona. 

Rarangi 16 

1 . Ko nga tane me nga wahine kua eke nei nga tau ki te pakehatanga, e 
whai-tika ana kia moe tane, wahine hoki, a kia whakatupu uri ki te ao, a 
kaua e araia tenei tika na runga i te mea he momo tangata ke atu, he iwi 
ke, he whakapono ke ranei. E whai mana, ana ratou kia tauriterite te tika i 
runga i te marena i te wa e noho ana he tane he wahine a tae noatia te wa 
e wehe tuturu ai. 

2. Ko te maramatanga me meinga i urutomotia i runga i te whakaaetanga 
watea, tuturu hoki a te tane me te wahine e marenatia ana. 

3. Ko te whanau te hunga tuturu pupuri pono hoki i te kaupapa tika o te iwi, a 
e tino tika ana kia tiakina e te iwi me te Motu katoa. 

Rarangi 17 



1 . Ko ia tangata e whai-tika ana kia whiwhi ki ona taonga ake, kia whiwhi tahi 
ranei ratou ko etahi atu. 

2. Kaua tetahi tangata e murua e te ringa kaha i ona taonga ake. 

Rarangi 18 

1 . Ko ia tangata e whai-tika ana ki ona ake whakaaro, o tona hinengaro me 
tona nei whakapono; e tapiritia ana hoki ki a ia te mana kia watea ia ki te 
whakauru atu ki tetahi atu whakapono, hahi ranei, a me watea hoki, ki a ia 
anake ki a ia ranei me etahi atu ki te aroaro o te katoa, ki tetahi wahi wehi 
ranei, te mana ki te whakarite i tona whakapono, hahi ranei, i runga i te 
ritenga ako atu i etahi, i whakahaere ranei i ona ritenga, i te karakia me te 
whakatutuki i ona ahuatanga. 

Rarangi 19 

Ko ia tangata e whai-tika ana ki tona whakaaro i kite ai, a ki te whakapuaki hoki i 
ona whakaaro; ko tenei tika e tapiritia mai ana te ahei ona ki te pupuri i tana i 
whakaaro ai, a kaua hoki a ia e whakararurarutia a ka ahei hoki a ia ki te rapu, ki 
te tango mai me te tuku atu i nga whakamarama me nga rapunga whakaaro o te 
hinengaro, ahakoa pewhea te huarahi, i nawhea atu ranei i runga i nga rohe 
whakatakoto a te tangata. 

Rarangi 20 

1 . Ko ia tangata e whai-tika ana kia watea ia ki te whakatu hui, ropu ranei, i 
runga i te ritenga pupuri i te maungarongo. 

2. Kaua tetahi tangata e akina kia uru noa ki tetahi ropu. 

Rarangi 21 



1 . Ko ia te tangata e whai-tika ana kia whai wahi ki nga whakahaere 
kawanatanga o tona whenua, a ia tonu a ma roto ata ranei i nga mangai i 
ata waitohutia. 

2. Ko ia tangata e whai-tika ana kia tauriterite te huarahi atu mo te uru ki nga 
mahi mo te katoa i tona nei whenua. 

3. Ko ta te iwi i whakatau ai me meinga hei kaupapa mo te mana o te 
kawanatanga; ko tenei whakatau me meinga kia whakapuakina ia wa ia 
wa i runga i te pooti tika he mea atu tuku ki te katoa i runga i te mana pooti 
tauriterite o tetahi tangata, a me meinga hoki na te pooti puku a na tetahi 
tikanga ranei i rite atu ki tera te watea o te tangata ki te pooti ki tana i 
whakaaro ai. 

Rarangi 22 

Ko ia tangata, i te mea no roto ia i te iwi, e whakatika ana kia whiwhi ki nga 
tikanga toko i te ora mo te iwi, a e tika ana kia whakaritea atu ki a ia, i na roto atu 
i nga whakahaere whanui a tona iwi, i na roto mai ranei i nga whakakotahitanga 
o nga mahi a nga iwi o te ao a kia rite hoki ki te kaha o nga whakahaere a-ropu o 
roto ia iwi ia iwi te oranga tinana te noho i roto i te iwi., me nga tika ki nga 
whakahaere hapai i te mauri o te tangata, e tika nei kaua e hapa te tangata i enei 
mea hei pupuri i tona ihi me te whakawatea hoki i te tupu pakari o te tu-rangatira 
o te tangata. 

Rarangi 23 

1 . Ko ia tangata e whai-tika ana kia whiwhi ki te mahi, kia watea hoki ki te 
whawha ki tana mahi i hiahia ai, kia tika kia pai hoki nga ahuatanga o tana 
mahi a kia tiakina hoki kei noho kare mahi ia. 

2. Ko ia tangata, ahakoa pewhea, e tika ana kia whiwhi ki te utu taurite mo 
nga mahi i tauriterite nga ahuatanga. 

3. Ko ia tangata e mahi ana e whai-tika ana kia utua ki te utu tika pai hoki, 
kia ahei ai te whiwhi ona me tana whanau ki te oranga e tika nei hei 



whakaara i te ua o te tangata i te ao nei; a me tapiri atu ki enei, ina kitea e 
tika ana kia pera, etahi atu awhina o roto i nga whakahaere toko i te ora 
mo te iwi. 
4. Ko ia tangata e ahei ana ki te waihanga ki te whakauru ranei ki tetahi ropu 
kaimahi hei tiaki i nga ahuatanga katoa e pa ana ki nga huarahi mahi 
mona. 

Rarangi 24 

Ko ia tangata e whai-tika ana kia okioki, noho noaiho ranei i ona wa ano; ka 
tapiritia ki tenei, me meinga ko ona haora mahi me whakawhaiti ano ki nga haora 
e tika ana, me whiwhi hoki ia wa ia wa ki nga ra kore mahi i runga i te ritenga 
haere tonu o te utu mona i ana ra. 

Rarangi 25 

1 . Ko ia tangata e whai-tika ana kia whiwhi ki te oranga e hangai ana ki te 
oranga totika mo tona tinana me ona ahuatanga katoa, ona ake me tana 
whanau; i te kai. i tekakahu, i te whare, i te rongoa me nga whakaora i nga 
mauiui o te tinana, a tae atu ki nga huarahi toko i te ora mo te iwi e tika 
ana, a me whiwhi hoki ai i te tika, me te manaakitanga tuturu mona ina 
tupono mai nga wa kore mahi, nga mauiui o te tinana, nga wharanga, te 
pouarutanga, te kaumatuatanga, a te kore ranei e whiwhi i te oranga 
mona i nga runga mai i etahi ahuatanga kaore nei e taea e ia te pewhea 
ake. 

2. Ko nga wahine whanau me te hunga tamariki e tika ana kia ata 
whakaarohia kia manaakitia hoki. Ko te katoa o nga tamariki, ahakoa i 
whanau mai i te hunga i te marenatia kahore ranei i marenatia, me meinga 
kia rite tahi te whiwhi ki nga awhina o nga ritenga toko i te ora mo te iwi. 

Rarangi 26 



1 . Ko ia tangata e tika ana kia watea ki a ia nga huarahi o te matauranga. Ko 
nga huarahi o nga akoranga me noho kore utu, otira i nga timatanga atu 
me ona kaupapa tuturu. Ko nga timatanga atu o nga huarahi akoranga me 
meinga kia utaina ki te katoa, kaua ma te hiahia noa o te tangata. Ko nga 
akoranga mo nga mahi-a-ringa me nga mahi-a-hinengaro me meinga kia 
whanui te horo ki te katoa, a ko nga akoranga ki nga taumata ikeike o te 
matauranga me rite tahi te watea ki te katoa i na runga ano ra i te kitea o 
te totika o te tangata. 

2. Ko nga huarahi o te akoranga me whakaanga atu ki nga wahi e puta topu 
mai ai nga hua totika o te tangata, kia meinga ai hoki hei kaupapa 
whakapakari i nga mana o te tangata me nga tino kaupapa o te 
rangatiratanga o tona oranga i tenei ao. Me meinga i tenei ritenga kia ata 
matatau tetahi ki tetahi, kia watea i te ngakau wene, kia noho hoki i runga i 
te whakahoahoa tetahi iwi ki tetahi iwi, tetahi momo tangata me tetahi 
momo tangata me tetahi ropu whakapono ki tetahi atu ropu whakapono, a 
me meinga hoki kia hapai i nga whakahaere a te Kotahitanga o nga iwi 
Nunui o te Ao he mea a mau ai te maungarongo ki te mata o te whenua. 

3. Kei nga matua te mana tuatahi ki te tohu i te ahua o nga akoranga hei 
tuku ki a ratou tamariki. 

Rarangi 27 

1 . Ko ia tangata e whai-tika ana kia watea tona huarahi mo te whakauru atu 
ki nga whakahaere hapai i te hinengaro tangata i roto i te iwi, kia whiwhi 
hoki ki nga oranga ngakau o roto i nga mahi ataahua, a kia pa tahi atu ki 
nga whakahaere hohonu o te matauranga e ahu whakamua atu ana, me 
ona hua katoa. 

2. Ko ia tangata e whai-tika ana kia ata tiakina kia puta ano ki a ia nga hua o 
nga mea oranga ngakau, oranga tinana ranei, i na roto mai nei i nga mahi 
o te hohohutanga o te matauranga, i nga pukapuka whai hua i tuhia, i nga 
mahi ataahua ranei nana ake nai i whakapuawai ki te ao. 



Rarangi 28 

Ko ia tangata e whai-tika ana ki nga ritenga o te noho pai o te iwi me te ao katoa, 
ma reira nei e tino tuturu ai nga tika me nga rangatiratanga kua whakararangitia 
nei ki roto i tenei Whakapuakitanga. 

Rarangi 29 

1 . Ko ia tangata me mahi i ana mahi mo te iwi, ma reira anake nei e watea 
ai, e tutuki tuturu ai hoki te waihangatanga o tona hinengaro. 

2. I te wa i whakarite ana ia i ona tika me ona rangatiratanga, ko ia tangata 
me meinga ko nga ara anake mona me ma roto i nga whakatau a te ture, 
me motuhake hoki aua arai hei mea a mau ai e mohiotia ai e whakanuia ai 
hoki nga tika me nga rangatiratanga e etahi atu tangata, a hei mea hoki e 
tutuki ai nga ritenga pono o te noho kore-hara, o te noho i te rangimarie o 
te katoa me te painga whanui ki nga iwi e noho ana i raro i te mana 
kawanatanga o te katoa o nga iwi o tetahi whenua. 

3. Ko enei tika me enei rangatiratanga kaua rawa e meinga kia whakahaerea 
i runga i etahi tikanga me etahi atu kaupapa e peka ke ana i a te 
Kotahitanga o nga Iwi Nunui o te Ao i mea ai. 

Rarangi 30 

Kahore rawa i roto i tenei Whakapuakitanga tetahi mea e ahei ana kia 
whakamoaritia tera kei tetahi Mana Kawanatanga, kei tetahi ropu, kei tetahi 
tangata ranei tetahi mana ki te whakahaere i tetahi ritenga, ki te mahi ranei i 
tetahi mahi e anga atu ana hei tikanga turaki i tetahi o nga mano me nga 
rangatiratanga e mau ake nei. 



